Severní

Severní () je najsewjerniša wjes w Čěskej, gmejnski dźěl Lobendawy w Šluknovskim wuběžku. Leža w Děčínskim wokrjesu Wusčanskeho kraja.

 Mjeno 
Němske mjeno Hilgersdorf pochadźa z muskeho předmjena Hilger (w druhich wariantach tež Hiltger, Hiltiger abo Hildiger) a substantiwa Dorf (wjes). W přełožku rěka potajkim serbsce Hilgerowa wjes. Čěske pomjenowanje Severní je nowotwórba stworjena po Druhej swětowej wójnje.

 Stawizny 
Wjes bu drje w druhej połojcy 13. lětstotka załožena. Prěnje pisomne naspomnjenje wo njej pochadźa hakle z lěta 1472. W lěće 1877 załoži so tule dobrowólna wohnjowa wobora. Po kóncu Druheje swětoweje wójny wuhna so wjetšina domoródnych němskich wobydlerjow. W lěće 1950 přizamkny so Severní gmejnje Lobendawa. W 1950tych lětach su wjetšinu (štyri pjećiny) domow spotorhali.

 Přirodne poměry 
mini|left|Najsewjerniši dypk Čěskeje
Cyłkowa přestrjeń katastralneho teritorija Severní je 804,7232 hektarow. Na juhu mjezuje Severní z Lobendawu, na wuchodźe z gmejnu Lipová (gmejnskej dźělej Lipová a Liščí), na sewjerowuchodźe ze saksku gmejnu Wołbramecy a na sewjeru hač do zapada z Nowym Městom w Sakskej (měšćanski dźěl Berthelsdorf).

Cyła wjes słuša k Łužiskim horam. Najwyši dypk wsy je Buková hora (512 m), na kotrejež skłoninje leži při mězniku 2/41 najsewjerniši dypk Čěskeje. Dalšej wuznamnej hórce stej Smrkový vrch (472 m) a Stráž (460 m).

Přewažowaca kamjenizna je dwubłyšćinkaty granodiorit, w kotrymž namaka so wjele doleritowych žiłkow. Dolerit wudobywaše so w dawno hižo zawrjenej wulkej skale na skłoninje Bukoweje hory. Na sewjeru teritorija wsy namaka so tež łužiski granodiorit. Najbóle rozšěrjeny typ pódy je bruna póda.

Wjes wupřestrěwa so podłu rěčkow Severní potok a po tym Luční potok. Severní potok wuliwa so do Lučneho potoka w južnym dźělu wsy. Wjes słuša k přitočnišću Łobja a tuž Sewjerneho morja. Lěsy při statnej hranicy płaća tradicionelnje jako wobstatk lěsneje kónčiny Hohwald.

 Wobchad 
mini|Hraničny přechod z repliku hraničneho stołpa
Přez južnu kromu katastralneho teritorija wjedźe dróha III/2671, kotraž zwjazuje Lobendawu a Lipovu přez wjeski Severní a Liščí. Z njeje wotboči dróha III/2677, kotraž přez srjedźišćo wsy běži a skónči na sewjernej kromje wsy. Dróha wjedźe dale jako puć za kolesowarjow a turistow k hraničnemu přechodej Severní–Wołbramecy. We wsy namakatej so na liniji 512410 dwě busowej zastanišći Lobendava, Severní a Lobendava, Severní, Zátiší.

 Zajimawosće 
 najsewjerniši dypk Čěskeje
 něhdyši wódny młyn (Hilgersdorfski młyn), dom čo. 54
 chěža ze stołom čo. 166
 chěža ze stołom čo. 167 (něhdyši blidarstwo)
 wopomnjenski štom Sudniska lipa
 statua knježny Marije z lěta 1896
 pomnik woporam Prěnjeje swětoweje wójny
 najsewjerniši zjawny knižny kamor Čěskeje
 wottorhana kapałka Jandźela Stražnika z lěta 1869

 Žórła 

 Wotkazaj 

 Oficialna webstrona gmejny Lobendawy

Kategorija:Lobendava